Кьурулъ гIанлъун гьарурал, бицатаб цIер ккурал гордаздехун валагьана кватIараб сардилъ ЦIвайихъан. МоцIги гьечIеб, зирхун роцIцIараб сордо бугоан къватIиб. Хасаб пульталда ишаракилищги чIван, цояб гордал цIер хьибилалде харцIана Найихъанилас. Роол заман букIаниги, цIорораб, ралъдал матIуялдаса микьазарго натIалъ эхеде араб ГIукълумегIералъул лазатаб квач гьулчун бачIана цIех-рехчиясул рокъобе. ГIарахъмагIардаса лъаларо, ГIадалла-шух-гел-магIардаса лъаларо, Кьили-магIардаса лъаларо, цо къамартIаб гьури речIчIана ЦIвайихъанида.